རྟེན་འབྲེལ་སྒྲིག་དུས་བཞིའི་ཞལ་གྱི་བདུད་རྩི་⁽1763⁾སྤྲིང་ཡིག་མ་བཞུགས་སོ།། བརྒྱུད་པའི་བླ་མ་རྡོ་རྗེ་སློབ་དཔོན་དང་། །དཀོན་མཆོག་རིན་ཆེན་ཡི་དམ་མཁའ་འགྲོའི་ཚོགས། །མཐའ་ཡས་སེམས་ཅན་བདེ་ལ་འགོད་གྱུར་ཅིག །རྒྱུད་སྡེའི་བྱིན་རླབས་སྒྲིག་དུས་བཤད། །
མཚན་ཉིད་ལྡན་པའི་བླ་མའི་དྲུང་། །སྣོད་དང་ལྡན་པའི་སྐྱེས་བུ་ཞིག །སྙིང་དང་འདྲ་བའི་མོས་གུས་ཁྱེར། །འདོད་ཡོན་མཆིལ་སྣབས་བཞིན་དུ་བོར། །ཚེ་འདིའི་རེ་དོགས་ཐག་པ་བཅད། །དད་པའི་ཞིང་ས་གཤིན་པོ་དེས། །སྨིན་པའི་སོ་ནམ་མཐོ་བར་གྱིས། །དེ་འདྲ་བ་ཡི་གང་ཟག་གིས། །སྒྲིག་དུས་བཞི་པོ་འདི་ལྟ་སྟེ། །སྡོམ་པ་གསུམ་གྱི་རྟ་ཕོ་ལ། །ལེགས་པར་ཞོན་ཏེ་བསྲུང་བ་ནི། །ལུས་ཀྱི་སྤྱོད་ལམ་གཟབ་པར་བྱ། །ཡིད་ཀྱི་བསམ་པས་གོ་ཆ་བགོ །སྡོམ་པ་མ་ཤོར་བ་རུ་བྱ། །སེམས་བསྐྱེད་མ་ཉམས་གསོ་བར་བྱ། །དམ་ཚིག་མ་ཞིག་གསོ་བར་བྱ། །སྙམ་པའི་དྲན་འདུན་དྲག་པོ་བྱ། །ངོ་ཚ་ཁྲེལ་འཛེམ་བག་ཡོད་ཀྱིས། །བསྲུངས་སེམས་དྲག་པོའི་བརྣག་པ་ཆོངས། །ཉམས་ན་ཤི་དང་འདྲ་བར་སོམས། །རྩ་ལྟུང་བཅུ་བཞི་ནང་ནུབ་ལྟོས། །དེ་ཚོ་ཡིད་ཀྱི་རྟེན་འབྲེལ་ཡིན། །ངག་གིས་གཞན་གྱི་རྣ་བ་རུ། །དམ་ཚིག་མ་ཉམས་པ་རུ་བྱ། །དམ་ཚིག་མ་ཉམས་པ་རུ་བྱ། །དམ་ཚིག་མ་ཉམས་པ་རུ་བྱ། །ཚིག་གསུམ་ཚིག་གིས་མཚོན་པ་སྟེ། །ཀུན་ལ་རྟག་ཏུ་རྣ་བར་སྒྲོགས། །དམ་ཚིག་ཉམས་པ་མཐོང་དུས་སུ། །ཨ་ཙ་མའོ། །ཨ་ཙ་མའོ། །དེ་འདྲའི་ལས་ངན་བྱེད་ཕོད་པ། །སྨྱོ་བར་གྱུར་ཏམ་གདོན་གྱིས་བརླམས། །དུག་ལ་རྔམ་ཟས་སུ་ཡིས་ཕོད། །མེ་ནང་ཉལ་བ་སུ་ཡིས་ཕོད། །གཡང་ལ་མཆོང་བ་སུ་ཡིས་ཕོད། །རང་སྲོག་གཅོད་པ་སུ་ཡིས་ཕོད། །དེ་འདྲ་བ་ཡི་གང་ཟག་དང་། །ལུང་པ་གཅིག་ཏུ་བསྡད་པ་ཕངས། །ལྷན་ཅིག་སྡོད་པ་སྨོས་ཅི་དགོས། །རྒྱལ་ཁམས་མི་ལ་ཁ་ཡོད་ན། །ལས་ངན་དེ་ལ་ཐུ་ལེ་ཐོབ། །ཁོ་རང་སྒྲིབ་པ་འདག་ལ་ཕན། །སྙིང་རེ་རྗེ་སྟེ་བྱ་ཐབས་མེད། །མིས་འཕྱ་རང་འཕུང་འདི་ཕྱིར་སྡུག །རང་རེ་གཟོབས་ཤིག་སྐྱེས་བུ་རྣམས། །དམ་ཚིག་རྟེན་འབྲེལ་གྱི་ལེའུ་སྟེ་དང་པོའོ།། །།བླ་མའི་དྲུང་དུ་སྡོད་དུས་སུ། །མོས་གུས་རྟེན་འབྲེལ་འདི་ལྟ་སྟེ། །ལུས་ཀྱིས་ཐལ་སྦྱར་བརྐྱང་ཕྱག་འཚལ། །སྡོད་པའི་དུས་སུ་ཕྱོགས་སུ་བལྟ། །ཉལ་བའི་དུས་སུ་མགོ་བོ་བསྟན། །གླེང་དང་དྲན་དུས་ཐལ་མོ་སྦྱོར། །རྒྱུད་ནས་བཤད་ཚོད་ཉམས་སུ་བླངས། །ལུས་ཀྱི་སྤྱོད་པ་མ་ལེགས་པས། །རྗེ་ལ་རྒྱབ་གཏད་སྒུར་པོར་བཤད། །དེས་ན་ལུས་ཀྱི་རྟེན་འབྲེལ་སྒྲིག །ཡིད་ཀྱི་རྟེན་འབྲེལ་འདི་ལྟ་སྟེ། །སྐུ་གསུམ་རྣམ་ཐར་ཅི་འདྲ་ཡང་། །རབ་ཀྱིས་མཛད་པ་མེད་པར་ཤེས། །འབྲིང་གིས་སྤྲུལ་སྐུའི་སྤྱོད་པར་བལྟ། །ཐ་མས་བརྡའམ་རྟེན་འབྲེལ་བསྒོམ། །བསམ་དུ་རྗེ་ལས་མེད་པར་བྱ། །སྐད་ཅིག་ལོག་པའི་ཤེས་པས་ཀྱང་། །ལེགས་པའི་སྐར་མའི་སྡུག་བསྔལ་འདྲ། །ཅི་མཛད་རྣམ་ཐར་ཐམས་ཅད་ལ། །དེ་ཀ་ལེགས་པ་ཡིན། དེ་ཀ་ལེགས་པ་ཡིན། དེ་ཀ་ལེགས་པ་ཡིན། ཚིག་གསུམ་ཚིག་གིས་མཚོན་པ་སྟེ། །རྟག་ཏུ་ཡེངས་མེད་བསམ་པར་བྱ། །ངག་གི་རྟེན་འབྲེལ་འདི་ལྟ་སྟེ། །གྲོགས་མཆེད་མང་པོ་ཚོགས་པ་རུ། །སྐྱོན་རྣམས་ཡོན་ཏན་སྒྱུར་ཞིང་བཤད། །གཞན་རྗེ་ལ་སྨྲ་བ་འདུག་པ་ན། །མོས་གུས་ལོག་པའི་ཉེས་དམིགས་བཤད། །བརྡུང་བཏག་བྱུང་ན་དབང་བསྐུར་ཡིན། །བྱིན་རླབས་འཇུག་ན་དེ་ལ་འཇུག །བཀའ་བཀྱོན་དྲག་པོ་དྲག་སྔགས་ཡིན། །བར་ཆད་ཐམས་ཅད་དེ་ཡིས་སེལ། །ཐུགས་ལ་མི་འདོགས་དུས་ཙ་ན། །སྒྲིབ་སྦྱོང་བཤགས་པ་མཛད་པ་ཡིན། །ཐུགས་ལ་འདོགས་པའི་དུས་ཙ་ན། །ཐུགས་རྗེའི་ཞགས་པས་འཛིན་པ་ཡིན། །བྱམས་ན་བྱམས་པས་ལེགས་པ་ཡིན། །སྡང་ན་སྡང་བས་འཚེང་བ་ཡིན། །རྣམ་ཐར་ཅི་མཛད་རྟེན་འབྲེལ་ཡིན། །རྗེ་ཡི་མོས་གུས་མ་བྲལ་ན། །ཆོས་མི་ཤེས་ཀྱང་འདི་ཀས་ཆོག །གདམས་ངག་མེད་ཀྱང་འདི་ཀས་ཆོག །ཡི་དམ་དོད་པོ་འདི་ཀས་ཆོག །མཁའ་འགྲོ་ཆོས་སྐྱོང་འདི་ཀས་ཆོག །གནོད་སྦྱིན་ནོར་སྒྲུབ་འདི་ཀས་ཆོག །ཡོན་བདག་ས་གནས་འདི་ཀས་ཆོག །ནོར་བུ་རིན་ཆེན་འདི་ཀས་ཆོག །ཅེས་པའི་ཚིག་རྣམས་རྣ་བར་བླུགས། །མོས་གུས་སྐྱེད་ཅིག །མོས་གུས་སྐྱེད་ཅིག །མོས་གུས་སྐྱེད་ཅིག་སྐྱེས་བུ་རྣམས། །ཚིག་གསུམ་ཚིག་གིས་མཚོན་པ་ནི། །ཀུན་གྱི་རྣ་བར་རྟག་ཏུ་སྒྲོགས། །མོས་གུས་ཅན་གྱི་མེ་གསོས་བྱེད། །མོས་གུས་མ་སྐྱེས་སྣ་སེལ་བྱེད། །ལོག་པའི་ལམ་ཤོར་དེ་ལས་ཟློག །མོས་གུས་སུ་ཆེའི་གླེང་སླངས་འདི། །གཞན་ལའང་ཕན་ཏེ་བདག་ལའང་ཕན། །དེ་ཚོ་ངག་གི་རྟེན་འབྲེལ་ཡིན། །
ལར་དྲིལ་ཞིང་བསྡུས་ན་འདི་ལས་མེད། །རྟབ་རྟབ་མ་ཆེ་གསོལ་བ་ཐོབ། །སྨྲ་ལ་མ་དགའ་གསོལ་བ་ཐོབ། །ལུས་ཀྱིས་ཕྱག་འཚལ་རྒྱ་འགྲེས་གྱིས། །ངག་གིས་དྭང་བའི་སྨྲེ་སྔགས་ཕྱུང་། །མིག་མཆི་མས་གང་བའི་གསོལ་བ་ཐོབ། །ཐུགས་རྗེས་གཟུང་གསོལ་འོ་དོད་བོས། །ཅི་བསམ་ཐམས་ཅད་ཁྱེད་རང་ཤེས། །བ་སྤུ་ཟིང་བའི་གདུང་བ་སྐྱེད། །སྣང་བ་འགྱུར་བའི་བློ་སྣ་ཟློག །མང་པོ་སྨྲས་ཀྱང་ལྷག་མ་འདས། །ལུས་ངག་ཡིད་གསུམ་སྒྲིལ་བ་ཡི། །དང་པོ་བཅོས་མའི་མོས་གུས་གྱིས། །ཕྱིས་ནས་སྲོལ་དུ་ཚུད་ནས་མཆི། །དེ་ཡི་ཕན་ཡོན་འདི་ལྟ་སྟེ། །དཀོན་མཆོག་ཐུགས་རྗེས་སྐྱོབ་པ་དང་། །བླ་མ་མཆེད་གྲོགས་བརྩེ་བ་དང་། །ནད་གདོན་མ་ལུས་འཇོམས་པ་དང་། །སྙན་པ་ཕྱོགས་བཅུར་གྲགས་པ་དང་། །ཟས་གོས་ཚད་མེད་རྙེད་ལ་སོགས། །ཕན་ཡོན་བསམ་གྱིས་མི་ཁྱབ་འབྱུང་། །བླ་མའི་དྲུང་དུ་མོས་གུས་ཀྱི་རྟེན་འབྲེལ་སྒྲིག་པ་སྟེ་ལེའུ་གཉིས་པའོ།། །།རི་ཁྲོད་དབེན་པ་འགྲིམ་དུས་སུ། །འཇིག་རྟེན་བློས་བཏང་རྟེན་འབྲེལ་སྒྲིག །ཆོས་པ་རབ་གཅིག་བྱེད་པ་ན། །རང་འདོད་འཁྲི་བ་རྦད་གཅད་ནས། །ཚེ་འདི་རྒྱབ་ཏུ་སྐྱུར་ཡང་དགོས། །ཚེ་འདི་རྒྱབ་ཏུ་སྐྱུར་བ་ལ། ལྷམ་རྡོར་སྟན་རྡོལ་གང་བྱེད་ཀྱང་། །ལུས་ཀྱི་རླུང་ཁྱེར་སྤྱོད་པ་གྱིས། །ཡིད་ཀྱིས་དགོས་མེད་ཞེན་པ་ཟློག །ངག་ཏུ་ཞེན་ལོག་གླེང་སླངས་ཐོང་། །སྐྱེས་པའི་ཕ་ཡུལ་རྒྱབ་ཏུ་བོར། །གནས་ལ་ཆགས་པའི་སྒྲིབ་པ་འདག །བྱམས་པའི་ཉེ་འབྲེལ་བློ་ཡིས་ཐོང་། །གཉེན་ལ་ཆགས་པའི་སྒྲིབ་པ་འདག །ལྷག་པའི་ནོར་རྫས་གཏོར་ཡས་གྱིས། །སེར་སྣ་བྱས་པའི་སྒྲིབ་པ་འདག །ཕྱག་དར་ཁྲོད་ཀྱི་ན་བཟའ་གྱོན། །གོས་ལ་ཆགས་པའི་སྒྲིབ་པ་འདག །དམན་པའི་ཁ་ཟས་ལྷ་ཡི་བཤོས། །ལྟོ་ལ་གདུངས་པའི་སྒྲིབ་པ་འདག །མི་ཁའི་སྤྲེའུ་མི་བྱེད་པར། །ཚེ་འདིའི་འདུན་པ་ལིངས་ཀྱིས་བོར། །ངོ་བསྲུང་ཐག་པ་རྦད་ཙེར་ཆོད། །རང་རེའི་སྣ་ཐག་རང་རེས་གཟུང་། །རང་རེའི་ཆོས་དང་མཐུན་ལགས་ན། །གཞན་དག་མགུ་རུང་མ་མགུ་རུང་། །རང་རེའི་བསམ་པ་བཀོལ་བཏུབ་ན། །གཞན་ལ་ཉན་པའི་དོན་མ་མཆིས། །དོ་ཕྱིད་མི་ཚེ་གར་ཕྱིད་གྱིས། །སང་ཕོད་གང་ལྟར་འགྲོ་བར་སོང་། །ཚེ་ལ་རིང་ཐུང་མི་གདའོ། །འདོད་ཡོན་ལ་དགོས་པ་མི་གདའོ། །འཕྱར་ཀ་ལ་འཇིགས་པ་མི་གདའོ། །ན་ཚ་ལ་སྡུག་བསྔལ་མི་གདའོ། །སྙན་པ་ལ་ཆེ་ཆུང་མི་གདའོ། །སྟན་རྡོལ་བྱེད་པའི་དུས་ཙ་ན། །གནས་ནི་བྲག་ཕུག་དང་ལུང་སྟོང་ཡིན། །གོས་སུ་རོ་རས་དུག་པོ་ཡིན། །ཟས་སྐོམ་རྫ་ཆུ་གྲང་མོ་ཡིན། །འདོད་ཡོན་འཁྲི་བ་ཆོད་པ་ཡིན། །དྲང་སྲོང་གི་སྤྱོད་པ་ངོ་མཚར་ཆེ། །ལྷམ་རྡོལ་བྱེད་པའི་དུས་ཙ་ན། །གོས་སུ་གང་བྱུང་བམ་བེམ་གྱོན། །ཟས་སུ་གང་རྙེད་ཁ་ཟས་བཟའ། །གནས་སུ་བྲག་ཕུག་དང་མགྲོན་ཁང་ཉལ། །སྔས་སུ་ཐལ་ཕུང་ལ་མགོ་བོ་གཏོད། །གྲོགས་སུ་མུ་ཏོ་བ་དང་འགྲོགས། །ཁམ་ཟན་དང་ཐེན་ཟན་ལ་རྡོག་པ་གཏོད། །མཐའ་གཞུག་སྡུག་རིར་ཤི་ན་དགའ། །རོ་ལ་ཁྱི་ཡི་འདྲེད་ན་དགའ། །བྱིས་པས་རྡོ་གཙོག་བྱེད་པ་ཡི། །གསུམ་པོ་དེ་ལ་ཡིད་སྨོན་བྱེད། །ཚེ་འདི་ལ་ཕྱི་མིག་མི་ལྟ་བའི། །སེམས་ལ་མཉེ་བཏུལ་བྱེད་པ་ཚོ། །རྣལ་འབྱོར་དབང་ཕྱུག་ཆེན་པོ་ཡིན། །དཔའ་བོ་མཁའ་འགྲོ་སྤྲིན་བཞིན་འཐིབ། །རྒོད་པོ་ཐབ་ཏུ་ལྷུང་བ་ཡིན། །འཛིན་པའི་མཁན་པོ་མི་གདའ་ན། །ནོར་བུ་རིན་ཆེན་འདམ་གྱིས་གོས། །བྱི་དོར་བྱེད་མཁན་མི་གདའ་ན། །སངས་རྒྱས་སྒོ་ཉལ་བྱེད་པ་ལ། །མོས་གུས་བྱེད་མཁན་མི་གདའ་ན། །འཇིག་རྟེན་བློས་གཏང་མཐོང་ཙ་ན། །ཆོས་པ་ཕལ་ཆེར་ཆོས་པ་འཇིག །བཟང་དུ་རེ་བའི་ཆོས་པ་ཡང་། །ཉིན་ཞག་ཕྲུག་ཅིག་རྟོག་པ་ལའང་། །ཚེ་འདིའི་རྟོག་པ་ཇི་སྙེད་རྒྱུ། །མཁས་པ་གོང་མས་ཞེ་རེ་ཁྲེལ། །དྲང་སྲོང་སྤྱོད་པའི་ཚུལ་མཐོང་ན། །འཁོར་ལོ་བསྒྱུར་བའི་རྣམ་ཐར་ཡང་། །སྒྱུ་མ་སྦྱོང་བའི་འཁྲུལ་འཁོར་ཡིན། །ཆོག་ཤེས་དུག་པོའི་ཚུལ་མཐོང་ན། །དར་བེར་ལྷབ་ལྷུབ་འཇའ་ཚོན་འདྲ། འདོད་ཟད་བསོད་སྙོམས་ཟས་མཐོང་ན། །ཟས་ཞིམ་པོ་མི་གཙང་འདམ་རྫབ་འདྲ། །དམ་ཚིག་ཚུལ་ཁྲིམས་རྒྱན་མཐོང་ན། །གསེར་དངུལ་བྱིས་པའི་རྩེད་མོ་འདྲ། །ཞེན་པ་རང་ལོག་མཐོང་རྩ་ན། །དཀོར་མཛོད་བྱི་བའི་བྱི་བྲུན་འདྲ། །དབེན་གནས་བྲག་ཕུག་མཐོང་ཙ་ན། །རྒྱལ་པོའི་ཁང་བཟང་གྲོག་མའི་ཚང་། །སྐྱོ་མེད་གཅིག་པུའི་ཚུལ་མཐོང་ན། །འཁོར་མང་སྡིགས་སྦྲུལ་དོང་གང་འདྲ། །སྙིང་རྗེའི་མངའ་རིས་མཐོང་ཙ་ན། །ལུང་ཆུང་མངའ་རིས་ཡི་དྭགས་འདྲ། །ས་བླ་སྙན་པ་མཐོང་ཙ་ན། །སྐོར་ཚོའི་སྙན་པ་བྲག་ཅ་འདྲ། །ལར་ཚེ་འདི་རྩེད་མོར་མ་ཤེས་པའི། །ཕྱོགས་རིས་རེ་ལ་ཆགས་ལུགས་སམ། །མངའ་རིས་རེ་ལ་ཆགས་ལུགས་སམ། །མདོ་ཆུང་རེ་ལ་ཆགས་ལུགས་སམ། །འཇིག་རྟེན་ཆོས་བརྒྱད་རྦ་ལ་གཡེང་། །འདོད་པའི་རྒྱ་མཚོར་ཚྭ་ཆུ་འཐུངས། །ན་དང་ཤི་ཡི་དོགས་པའོ། །སྡུག་བསྔལ་འདམ་རྫབ་ཐར་དུས་མེད། །རྨི་ལམ་དུས་སུ་ཆགས་སྡང་སྤྱོད། །ཆོག་ཤེས་འཆི་ཀའི་དུས་ནའང་མེད། །འཆི་བ་ཚོར་ཡང་བསྡད་དབང་མེད། །དེ་འདྲའི་ཆོས་པ་ཡ་རེ་ཆ། །དེ་ཡི་ཉེན་ལ་མ་བསྡོ་བར། །ད་ལྟ་ཚེ་འདི་རྒྱབ་ཏུ་སྐྱུར། །གང་བྱུང་ཅིག་གི་མདུན་མ་གྱིས། །ཅི་དགུ་སེམས་ཀྱིས་བྱས་པ་ལ། །ཅི་ལའང་སྡུག་བསྔལ་བྱ་དོན་མེད། །རྐྱེན་ངན་བྱུང་དུས་ཤེས་པ་གློད། །
ཆགས་སྡང་སྐྱེས་ཚོ་སྒྲིབ་པས་ལན། །གློད་ཀྱིན་བཞག་ན་བདེ་བའི་མཆོག །ཅིས་ཀྱང་དགོས་པ་མེད། ཅིས་ཀྱང་དགོས་པ་མེད། ཅིས་ཀྱང་དགོས་པ་མེད། ཚིག་གསུམ་ཚིག་གིས་མཚོན་པ་འདི། །རྟག་ཏུ་ངག་ཏུ་བརྗོད་པ་གཅེས། །དམན་པའི་ལུས་ལ་སངས་རྒྱས་སེམས། །འཇིག་རྟེན་བློས་བཏང་གི་ལེའུ་སྟེ་གསུམ་པའོ།། །།ཅིས་ཀྱང་དགོས་པ་མི་གདའ་ན། །སྐམ་ཐག་ཆུ་ནང་བཅད་ནས་ཀྱང་། །སྙིང་རྗེའི་བློ་རྒྱ་བཀྱེད་བྱས་ནས། །སྔོན་གྱི་རྒྱལ་སྲས་སྤྱོད་པ་སོམས། །རང་འདོད་འཁྲི་བ་རྦད་རྩེར་གཅད། །འཇིག་རྟེན་བློས་བཏང་རྒྱབ་ཏུ་སྐྱུར། །གཡེང་བའི་རླུང་འཚུབ་ཕྱི་རུ་ལངས། །སྐྱོ་མེད་སྙིང་རྗེ་ནང་དུ་བསྐྱེད། །བར་དུ་ཐབས་མཁས་རྟེན་འབྲེལ་སྒྲིག །ཀུན་ལ་སྨོན་ལམ་ས་བོན་གདབ། །ལུས་དང་ལོངས་སྤྱོད་གཞན་ལ་བསྔོ། །ངག་གིས་གཞན་ལ་ཆོས་འབྲེལ་བྱ། །ཡིད་ཀྱིས་སྙིང་རྗེའི་འཁྲུལ་འཁོར་བྱ། །སྙིང་རྗེའི་ཚྭ་ཆུ་ངོམས་ཚད་འཐུངས། །ཆོག་ཤེས་མེད་པའི་འདོད་པ་སྐྱེད། །འཇམ་འདུལ་གྱི་འགྲོ་དོན་སྨོན་འཇུག་གཉིས། །ཆོས་པ་སྤྱི་དང་མཐུན་པ་ལགས། །བླ་མའི་མཚན་ཉིད་ལྡན་དུས་སུ། །ས་གུ་རྩེ་འདྲའི་ངན་པའམ། །དོན་མེད་གནོད་པ་སྐྱལ་མི་བྱ། །དགེ་བ་སྟོབས་ཆེན་བརྩི་བ་ན། །བཅུ་ལ་ཕན་ན་གཅིག་རབས་བཅད། །འཕྲལ་ལ་སྡུག་ཀྱང་གང་ཕན་བྱ། །རྒྱུ་དང་སྙིང་རྗེའི་འབྲས་བུ་ལས། །སྡུག་བསྔལ་དངོས་ལ་གནས་པ་ཡི། །མཛེ་མོ་ལག་རྡུམ་ལྟ་བུ་ལ། །ཕན་ཐོགས་འབྲས་བུ་སྙིང་རྗེ་ཡིན། །སྡུག་བསྔལ་རྒྱུ་ལ་གནས་པ་ཡི། །སེར་སྣ་ཅན་གྱི་མི་ལྟོགས་ལ། །ནན་ཚིར་བླངས་ཤིང་སྦྱིན་པ་བཏང་། །ཕར་ལ་སློང་དང་ལས་འཆོལ་སོགས། །ཚོགས་རྫོགས་པ་ལ་དམིགས་པ་གཏད། །ལུང་མ་བསྟན་དགེ་བར་བསྒྱུར་བ་ནི། །གོས་གྱོན་སོ་ནམ་བྱེད་ལ་སོགས། །ཅི་བྱེད་གཞན་གྱི་དོན་དུ་བསམ། །སྤྱོད་པ་རྩུབ་མོས་འདུལ་བ་ནི། །ལོག་ལྟ་ཅན་གྱི་གང་ཟག་སོགས། །བསྟན་ལ་སྡང་བའི་སེམས་ཅན་རྣམས། །ཕན་སེམས་དྲག་པོའི་སྙིང་རྗེ་ཡིས། །ཁོ་ཡི་སྡིག་སྦྱོང་ལ་བསམས་ནས། །དྲག་པོའི་ལས་ཀྱིས་ཚར་ཡང་གཅད། །བརྡུང་གཏག་རྣམ་སྨིན་རང་གིས་འཁུར། །ལུས་ངག་སྤྱོད་པ་ཐམས་ཅད་ཀྱིས། །སེམས་ཅན་ཡལ་བར་གང་མི་འདོར། །སྨོན་ལམ་སྙིང་རྗེའི་འཁྲུལ་འཁོར་བྱ། །སྐབས་སུ་རང་འདོད་འགོང་པོ་དེ། །ཞུགས་སམ་མ་ཞུགས་བྱ་ར་བྱ། །གནས་སྐབས་དུས་ཚོད